הפעם אתם לא מתעסקים עם אולם, דיג'יי, קייטרינג, טעימות, רשימת מוזמנים אין סופית וכאב ראש אחד גדול – בטקס החתונה האזרחית שלכם הכול הרבה יותר פשוט כך שנשאר הרבה מקום לרומנטיקה.
תמצית רישום ממרשם האוכלוסין- אפשר לבקש ולקבל בלינק הזה או בלשכת רשות האוכלוסין וההגירה הקרובה אליכם. אל תשכחו לקחת אתכם את הדרכון המעודכן, הוא משמש כאמצעי הזיהוי שלכם.
מלבד תרגום לאנגלית של תמצית הרישום שקבלתם, בעיקר החלק שמעיד על מצבכם המשפחתי, אתם צריכים גם אישור התרגום על ידי נוטריון שיוסיף חותמת על התרגום שהוא עצמו הוציא או שתוכלו לפנות לחברת תרגום משפטי מוכרת שבקיאה בפורמט הרצוי בשביל תרגומים משפטיים לקפריסין.
לאישור זה עליכם להוסיף חותמת אפוסטיל, כזו שמקבלים בבית המשפט. חותמת כזו הופכת את כל העניין לקביל וחוקי מבחינה משפטית בינלאומית.
הליך בהודעה מראש – אם יש לכם זמן ואתם יכולים לשהות במשך 16 ומעלה מרגע הגשת המסמכים, כל ההליך יעלה לכם פחות מ-150€ . מיד לאחר טקס החתונה תקבלו את תעודת הנישואין שלכם! מזל טוב!
לחצו כאן לכל הפרטים בעיריית לרנקה, המשרד לחתונה אזרחית.
העירייה נמצאת רק 10 דקות נסיעה משדה התעופה של לרנקה. ריכזנו לכם כאן את כל הכתובות, המפות, האוטובוסים ובכלל, כל מה שצריך לדעת כדי להגיע ישירות למשרד לחתונה האזרחית בעיריית לרנקה ולהתחתן.
אחרי שהחלטתם אם אתם נוסעים רק בשביל טקס החתונה או שאתם משלבים ירח דבש עם תענוגות, הגיע הזמן לרכוש כרטיסים. אתם עומדים מול האפשרות לקחת לכם דיל של חבילת נופש הכוללת בית מלון וטיסה או להזמין כל דבר בנפרד, כשאתם בעצמכם בוחרים את חברת הטיסה ואת המלון הכי שווה שבא לכם להתפנק בו. ריכזנו לכם כאן כמה מן היתרונות והחסרונות שיש בכל החלטה שכזו וגם לינקים לחברות השונות. לא משנה עם איזה חברה תבחרו לטוס, גוליבר, איסתא, אפ או איזיגו, הטיסות ללרנקה הן ישירות ומאוד זולות.
בטיסה שנמשכת בערך 60 דקות לא תספיקו לנמנם לכם קצת ולהתענג על הנוף מהחלון והנה כבר הדיילת מבקשת להרים משענת ולהדק חגורה, זהו, הגעתם, ומיד נוחתים. איזו התרגשות.
אם בכל זאת בחרתם להנות מהחיים ולשלב לכם ירח דבש קסום, זה השלב שאתם יכולים לבחור מתוך כל האפשרויות שהעיר הנהדרת הזו מציעה לכם. אם בא לכם לשכב על הים ולא לזוז בטן גב או שבא לכם להתהולל כל הלילה בבתי קפה שוקקים או בטברנות הומות ולאכול אוכל טוב. בלרנקה אפשר גם וגם.
שווקים מקומיים ואוכל טוב – המטבח הקפריסאי מציע אוכל ים תיכוני משגע- בדיוק כמו זה שאנחנו הישראלים אוהבים- גבינת חלומי מטוגנת, נקניקים מעושנים, סופלקי עסיסי צלוי על שיפוד והשווארמה היוונית ייארוס, מוגשת בלאפה או על צלחת, עם קצת אוזו שיוסיף לשיכרון החושים. לאורכו של החוף הכי פופולרי בלרנקה- חוף מקנזי, תוכלו למצוא שפע של מסעדות ובתי קפה מלאי חיים. אם תרצו להתרחק מעט מן החוף, אזור קסום להסתובב בו הוא הרובע הטורקי הנקרא סקאלה. ברובע הטורקי תוכלו להנות מחנויות קטנות, סדנאות אמנים אוטנטיות של קרמיקה, בתי קפה קטנים ואוירה מיוחדת במינה.
מסע בזמן אל טירות עתיקות – אין כמו עתיקות ומבצרים כדי להרגיש כאילו הזמן עצר מלכת. בלרנקה תוכלו לטייל במבצר העתיק שנבנה במאה ה-12 וממוקם ממש בין הטיילת הפיניקית לרובע הטורקי. במוזיאון פיאדרידס לארכיאולוגיה תוכלו לנוע אל תוך מסע בזמן של 1000 שנות היסטוריה של האי. עוד אתר מרתק הנחשב כאתר מורשת עולמית מטעם אונסק"ו הוא הישוב כירוקיטיה מהתקופה הניאוליתית (6800 לפנה"ס) בו חיו אנשים נמוכי קומה בבתי אבן עגולים. האתר נמצא מחוץ ללרנקה, כחצי שעה נסיעה ברכב לכיוון לימסול ואפשר בדרך לעשות עצירה בסכר קלבסוס ובו תצפית יפיפייה על לרנקה.
הפנטזיה שמתחת למים- חווית צלילה בזנוביה- ספינה טרופה שטבעה אל מול חופי לרנקה ושקעה לקרקעית בעומק של 42 מטר נחשבת מאז 2003 לאחת מעשרת הסירות הטרופות היפות ביותר בעולם ומהווה מוקד עליה לרגל לצוללנים מן העולם כולו. גם אם אתם עדיין לא צוללנים מיומנים, תוכלו להנות מחוויית צלילה מרתקת באחד מבתי הספר לצלילה כשאתם מלווים במדריך צוללן מקצועי. השונית התת ימית המיוחדת הזו מושכת אליה מגוון של דגים ויצורי ים חיים הבאים למצוא בה מקלט.
אוהבי ההרפתקאות ומרחיקי לכת- אתם מאלה שדווקא בא להם להתרחק מן העיר ולחפש הרפתקאות במעמקי האי? טיול לרכס הרי הטרודוס, העולים לגובה של 1952 מטרים הוא מסלול מרהיב ביופיו המצריך השכרת רכב בלרנקה ומאפשר כמה עצירות בעיירות ובכפרים הקטנים שבדרך בהם כרמי יין ובוסתנים פורחים.
עד כאן אתם מסודרים עם כל הפרטים הקטנים והגדולים. גם אם אתם עושים נסיעה קצרה, מתחתנים וחוזרים, וגם אם החלטתם להשקיע ברומנטיקה וליהנות קצת יחד לפני שחוזרים להמולת היום יום של ישראל. ככה, דמיינו לכם בעוד 50 שנה, כשתשבו לכם על כיסא הנדנדה עם שמיכת הפלנל ותספרו לנכדים איך כשהייתם צעירים ויפים נסעתם לממש את אהבתכם ולהתחתן בעיר לרנקה בטקס פשוט אך משמעותי. יהיו לכם הרבה חוויות לספר.